In nomine summe et individue Trinitatis et Salvatoris Domini nostri Jesu Christi et sancte Dei genitricis Marie et omnium celestium ordinum, hic et in futuro. Quicumque christiano censentur nomine, si mundi hujus divitie quam fallaces existant, illustratione Sancti Spiritus enucleatius studuerit enodare, contemplabitur in eis sub adumbrata specie dulcedinis adsistere honus jugis amaritudinis et importabile jugum exasperantis servitutis. Quam difficultatem patres sancti, colone in domo Dei omnipotentis absque ruga, examinantes momentaneum florem fugitivi seculi respuerunt, crucem suam, sicut ait Apostolus, gestantes, ad coronam superne patrie gradibus virtutum sine ambitione seculi inhiantes conscenderunt. Si quis vero exequutor fundamenti christiane religionis, que ab apostolis Christi exordium sumpsit, predia sua ceteraque jure possessa pauperibus Christi in vinea Domini militantibus sincere et libere tradiderit, retributionem inmarcessibilem eternam promerebitur in celis, angelorumque concivis, quia Christum elegit heredem terrenorum, sorcietur cum Christo hereditatem, potiturus pro caducis mansura, pro temporabilibus æterna. Hanc igitur incomparabilem salutem, ego Gerardus de Thiecurt, a viris spiritualibus audiens et per gratiam Sancti Spiritus, licet mandatorum Dei viventis transgressor, habere super omnia desiderans, trado sub certa astipulatione, et filius meus Arnulfus, venerabili cenobio Cluniacensi, in honore beati Petri et Pauli fundato, ecclesiam apud Tihecurth consecratam in titulo sancte Trinitatis et sancte Crucis, libere absque respectu alicujus potestatis et dominationis, et croadam integram, in qua fundata est ecclesia predicta, et aliam partem ejusdem alodii in qua consistit ecclesia, cum campis et vineis, terris, pratis, aquis, aquarumque decursibus, silvis, edificiis, mancipiis, servis et ancillis et pascuis, et omnibus usibus cum ipso banno ad alodium pertinentibus. Tradimus etiam matrem ecclesiam apud Tihecurth, secundum jus nostrum, predicto Cluniacensi cenobio, et ecclesiam de Gandre et de Hache, et de Seseth. Tradimus insuper ego [et] uxor mea Adeleidis ecclesiam de Mosterol quod nostri est juris. Et ut hec donatio firma et stabilis permaneat, manu consequentium personarum confirmavimus. † Ego Popo, gratia Dei sancte Metensis ecclesie episcopus, confirmo et corroboro pontificali auctoritate, cum archidiaconis et aliis clericis nostris. Signum primicerii Adalberonis. Signum Adalberonis archidiaconi. Signum archidiaconi Matfridi. Signum archidiaconi Rotcelini. Signum archidiaconi Lietardi. Signum tesaurarii Arnulfi. Quicunque hec dona violaverit, sit anathema maranatha. Tradita sunt hec ipsi Hugonis Cluniacensis abbatis. Testes hi sunt: Walterius frater ipsius Gerardi, Wido de Confluenti oppido, Giruoldus et Girardus, Walterius de Scalmont, Fridelardus de Tihecurth et Gerardus de Bovenestor, Roricus de Betingia, Theodericus de Lenerivilla. Actum Metis, anno ab incarnatione Domini Mº XCmo III, indictione I, regnante rege Heinrico, duce Theoderico in Lotharingia, comite Folmaro. Subnotata est hæc carta per manum Andree cancellarii.